ჟოან ლაპორტა
ჟოან ლაპორტა ესტრუჩი (ესპ. Joan Laporta i Estruch; დ. 29 ივნისი, 1962, ბარსელონა, ესპანეთი) — ესპანელი პოლიტიკოსი, ბიზნესმენი, ადვოკატი, საფეხბურთო კლუბ „ბარსელონის“ პრეზიდენტი, არჩეული იქნა ორჯერ. კლუბს პირველად მართავდა 2003-2010 წლებში, 2021 წლის 7 მარტიდან კი მეორედ ჩაუდგა სათავეში. ლაპორტა პროფესიით ადვოკატია, დაამთავრა ბარსელონის უნივერსიტეტის იურიდიული ფაკულტეტი. მის მიერ დაფუძნებული „Laporta & Arbós“ დღემდე ერთ-ერთი გავლენიანი სააგენტოა ესპანეთში. ჟოანმა თავდაპირველი პოპულარობა პოლიტიკური კარიერით მოიპოვა. 1990-იან წლებში იყო „კატალონიის დამოუკიდებლობის მომხრეთა“ ლიდერი, თუმცა პარტია 1998 წელს გაუქმდა. 2002 წლიდან მუშაობა დაიწყო საფეხბურთო კლუბ „ბარსელონაში“. 2003 წლის საპრეზიდენტო არჩევნებში მან ხმათა უმეტესობა, 52.7% მიიღო და გახდა კატალონიური გრანდის პრეზიდენტი. მისი უდიდესი მიღწევა პრეზიდენტობის პერიოდში კლუბის მსოფლიოს ვარსკვლავი ფეხბურთელებით დაკომპლექტება იყო.(რონალდინიო, დეკუ, სამუელ ეტოო, ტიერი ანრი და სხვ) ლაპორტას დროს „ბარსელონამ“ ფრანკ რეიკარდის ხელმძღვანელობით შეძლო 14 წლიანი პაუზის შემდეგ უეფა-ს ჩემპიონთა ლიგის მოგება, პეპ გუარდიოლას გაწრთვნილმა კლუბმა კი 2008/09 წლების სეზონში ტრიპლეტის დაუფლებით (ლა ლიფა, ესპანეთის თასი და ჩემპიონთა ლიგა) დაიწყო ახალი ერა კლუბისა და ფეხბურთის ისტორიაში. ჟოან ლაპორტას საპრეზიდენტო ვადა 2010 წლის 30 ივნისს ამოეწურა, რის შემდეგაც დაუბრუნდა პოლიტიკურ კარიერას. ის სათავეში ჩაუდგა პარტიას, „კატალონიური სოლიდარობა დამოუკიდებლობისთვის“, რომელიც 2011 წელს დატოვა და შეუერთდა კატალონიის დემოკრატიულ პარტიას. 2010-2012 წლებში იყო კატალონიის პარლამენტის სრულუფლებიანი წევრი.